Document ID: 32006R1997

RÅDETS FORORDNING (EF) Nr. 1997/2006
af 19. december 2006
om ændring af forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler
(EØS-relevant tekst)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 37,
under henvisning til forslag fra Kommissionen,
under henvisning til udtalelse fra Europa-Parlamentet (1) og
ud fra følgende betragtninger:
(1)
Der er behov for at sætte skub i gennemførelsen af EU-aktionsplanen for økologiske fødevarer og økologisk landbrug ved hjælp af konkrete foranstaltninger med henblik på forenkling og overordnet sammenhæng.
(2)
Økologiske produkter, der importeres til Fællesskabet, bør kunne markedsføres i Fællesskabet mærket med en henvisning til økologisk landbrug, hvis de er blevet fremstillet i henhold til produktionsregler og kontrolforanstaltninger, der er i overensstemmelse med eller svarer til fællesskabslovgivningen.
(3)
Med henblik herpå bør tredjelande, hvis produktionsnormer og kontrolforanstaltninger svarer til dem, der anvendes i Fællesskabet, anerkendes, og der bør offentliggøres en liste over dem. De kontrolorganer eller kontrolmyndigheder, der er kvalificeret til at føre kontrol i lande, der ikke står på listen over anerkendte tredjelande, bør også anerkendes og opføres på en liste. Erhvervsdrivende i tredjelande, der producerer i fuld overensstemmelse med fællesskabsreglerne, bør have mulighed for at lade deres virksomhed kontrollere af de kontrolmyndigheder og kontrolorganer, der er anerkendt af Kommissionen til dette formål.
(4)
I henhold til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler (2) har medlemsstaterne indtil den 31. december 2006 mulighed for at give tilladelse til, at importører kan markedsføre individuelle produkter i Fællesskabet på visse betingelser. Den bør ændres, så importordningen kan blive erstattet af en ny ordning fra den nævnte dato.
(5)
For ikke at afbryde den internationale samhandel er det nødvendigt, at udvide medlemsstaternes mulighed for fortsat at give tilladelse til, at importører i det enkelte tilfælde kan markedsføre produkter i Fællesskabet, indtil de foranstaltninger, som kræves, for at den nye importordning kan fungere, er blevet gennemført; dette gælder især vedrørende anerkendelse af kontrolorganer og kontrolmyndigheder, som er kvalificeret til at føre kontrol i de lande, som ikke står på listen over anerkendte tredjelande.
(6)
Forordning (EØF) nr. 2092/91 bør ændres i overensstemmelse hermed -
UDSTEDT FØLGENDE FORORDNING:
Artikel 1
I forordning (EØF) nr. 2092/91 foretages følgende ændringer:
1)
Artikel 10, stk. 1, litra b), affattes således:
»b)
har været undergivet den kontrolordning, der er omhandlet i artikel 9, eller er importeret i henhold til artikel 11;
for så vidt angår produkter, der er importeret i overensstemmelse med artikel 11, stk. 6, skal gennemførelsen af kontrolordningen imidlertid opfylde krav svarende til dem, der er fastlagt i artikel 9, navnlig stk. 4.«
2)
Artikel 11 affattes således:
»Artikel 11
1. Et produkt, der importeres fra et tredjeland, kan markedsføres i Fællesskabet mærket som et produkt med angivelser, der henviser til økologisk landbrug, hvis:
a)
produktet er i overensstemmelse med bestemmelserne i artikel 5 og 6 i denne forordning
b)
alle erhvervsdrivende, herunder eksportører, har ladet deres aktiviteter kontrollere af en kontrolmyndighed eller et kontrolorgan, der er anerkendt i henhold til stk. 2, og
c)
de pågældende erhvervsdrivende på et hvilket som helst tidspunkt er i stand til for importøren eller de nationale myndigheder at forelægge dokumentation, der gør det muligt at identificere den erhvervsdrivende, der har udført den sidste proces, og produkttypen eller -sortimentet, som vedkommende kontrollerer, samt gør det muligt at kontrollere, om den pågældende erhvervsdrivende overholder sine forpligtelser i henhold til litra a) og b), samt gyldighedsperioden.
2. Kommissionen anerkender efter proceduren i artikel 14, stk. 2, de kontrolorganer og kontrolmyndigheder, der er omhandlet i stk. 1, litra b), herunder de kontrolorganer og kontrolmyndigheder, der er omhandlet i artikel 9, og som er kvalificeret til at føre kontrol og udstede den dokumentation, som er omhandlet i stk. 1, litra c), i tredjelande, og opstiller en liste over disse kontrolorganer og kontrolmyndigheder.
Kontrolorganerne skal akkrediteres i henhold til den relevante europæiske standard EN 45011 eller ISO-vejledning 65, »Generelle krav til organer, der udfører produktcertificering« i seneste offentliggjorte udgave i C-udgaven af Den Europæiske Unions Tidende. Akkrediteringsorganet foretager regelmæssig evaluering, overvågning og flerårig revurdering på stedet af kontrolorganernes aktiviteter.
Ved behandlingen af en anmodning om anerkendelse opfordrer Kommissionen kontrolorganet eller kontrolmyndigheden til at fremlægge alle de nødvendige oplysninger. Kommissionen kan også pålægge eksperter at foretage en undersøgelse på stedet af produktionsreglerne og det pågældende kontrolorgans eller den pågældende kontrolmyndigheds kontrol i tredjelandet.
De anerkendte kontrolorganer eller kontrolmyndigheder forelægger vurderingsrapporter, der er udfærdiget af akkrediteringsorganet eller, hvis det er relevant, den kompetente myndighed vedrørende den regelmæssige evaluering, overvågning og flerårige revurdering på stedet af deres aktiviteter.
På grundlag af vurderingsrapporterne sikrer Kommissionen bistået af medlemsstaterne passende tilsyn med de anerkendte kontrolorganer og kontrolmyndigheder gennem regelmæssig revision af deres anerkendelse. Arten af tilsynet fastlægges på grundlag af en vurdering af risikoen for, at der forekommer uregelmæssigheder eller overtrædelser af bestemmelserne i denne forordning.
3. Et produkt, der importeres fra et tredjeland, kan markedsføres i Fællesskabet mærket som et produkt med angivelser, der henviser til den økologiske produktionsmetode, hvis:
a)
produktet er fremstillet i overensstemmelse med produktionsnormer svarende til de produktionsregler, der er fastsat i artikel 5 og 6, og som gælder for økologisk produktion i Fællesskabet
b)
de erhvervsdrivende har været omfattet af kontrolforanstaltninger tilsvarende dem, der er omhandlet i artikel 8 og 9, og sådanne kontrolforanstaltninger er blevet faktisk anvendt og anvendt til stadighed.
c)
de erhvervsdrivende i alle faser af produktionen, tilberedningen og distributionen i tredjelandet har ladet deres aktiviteter kontrollere efter en kontrolordning, der er anerkendt i henhold til stk. 4, eller af et kontrolorgan eller en kontrolmyndighed, der er anerkendt i henhold til stk. 5, og
d)
produktet er omfattet af en kontrolattest udstedt af de kompetente myndigheder eller kontrolorganerne eller kontrolmyndighederne i det tredjeland, der er anerkendt i henhold til stk. 4, eller af et kontrolorgan eller en kontrolmyndighed, der er anerkendt i henhold til stk. 5, hvori det bekræftes, at produktet opfylder betingelserne i nærværende stykke. Den i dette litra omhandlede attest skal i originaleksemplar ledsage varen frem til den første modtagers bedrift. Derefter skal importøren opbevare den, således at den i mindst to år kan stilles til rådighed for kontrolorganet og, hvis det er relevant, kontrolmyndigheden.
4. Kommissionen kan efter proceduren i artikel 14, stk. 2, anerkende de tredjelande, hvis produktionssystem overholder de regler, der svarer til dem, der er fastlagt i artikel 5 og 6, og hvis kontrolordningers effektivitet svarer til effektiviteten af dem, der er fastlagt i artikel 8 og 9, og den kan opstille en liste over disse lande. Der skal ved vurderingen af ækvivalensen tages hensyn til Codex Alimentarius-retningslinje CAC, GL 32.
Ved behandlingen af en anmodning om anerkendelse opfordrer Kommissionen tredjelandet til at fremlægge alle de nødvendige oplysninger. Kommissionen kan pålægge eksperter at foretage en undersøgelse på stedet af det pågældende tredjelands produktionsregler og kontrolordninger.
Hvert år senest den 31. marts fremsender de således anerkendte tredjelande en kortfattet årsrapport til Kommissionen vedrørende gennemførelsen og håndhævelsen af deres kontrolordninger.
På baggrund af oplysningerne i disse årsrapporter sikrer Kommissionen med bistand fra medlemsstaterne passende tilsyn med de anerkendte tredjelande gennem regelmæssig revision af deres anerkendelse. Arten af tilsynet fastlægges på grundlag af en vurdering af risikoen for, at der forekommer uregelmæssigheder eller overtrædelser af bestemmelserne i denne forordning.
5. For produkter, der ikke er importeret i henhold til stk. 1, og som ikke er importeret fra et tredjeland, der er anerkendt i henhold til stk. 4, kan Kommissionen efter proceduren i artikel 14, stk. 2, anerkende de kontrolorganer og kontrolmyndigheder, herunder kontrolorganer og kontrolmyndigheder som omhandlet i artikel 9, der er kvalificeret til at føre kontrol og udstede attester i tredjelande med henblik på anvendelsen af stk. 3, og opstiller en liste over disse kontrolorganer og kontrolmyndigheder. Der skal ved vurderingen af ækvivalensen tages hensyn til Codex Alimentarius-retningslinje CAC, GL 32.
Kommissionen behandler alle anmodninger om anerkendelse fra et kontrolorgan eller en kontrolmyndighed i et tredjeland.
Ved behandlingen af en anmodning om anerkendelse opfordrer Kommissionen kontrolorganet eller kontrolmyndigheden til at fremlægge alle de nødvendige oplysninger. Et akkrediteringsorgan eller, hvis det er relevant, en kompetent myndighed foretager regelmæssig evaluering, overvågning og flerårig revurdering på stedet af kontrolorganets eller kontrolmyndighedens aktiviteter Kommissionen kan pålægge eksperter at foretage en undersøgelse på stedet af produktionsreglerne og det pågældende kontrolorgans eller den pågældende kontrolmyndigheds kontrol i tredjelandet.
De anerkendte kontrolorganer eller kontrolmyndigheder forelægger vurderingsrapporter, der er udfærdiget af akkrediteringsorganet eller, hvis det er relevant, den kompetente myndighed vedrørende den regelmæssige evaluering, overvågning og flerårige revurdering på stedet af deres aktiviteter.
På baggrund af disse vurderingsrapporter sikrer Kommissionen med bistand fra medlemsstaterne passende tilsyn med anerkendte kontrolorganer og kontrolmyndigheder gennem regelmæssig revision af deres anerkendelse. Arten af tilsynet fastlægges på grundlag af en vurdering af risikoen for, at der forekommer uregelmæssigheder eller overtrædelser af bestemmelserne i denne forordning.
6. For en periode, der begynder den 1. januar 2007 og udløber tolv måneder efter offentliggørelsen af den første liste over kontrolorganer og kontrolmyndigheder, der er anerkendt i henhold til stk. 5, kan en medlemsstats myndighed give importører i den medlemsstat, hvor importøren har givet meddelelse om sin aktivitet, jf. artikel 8, stk. 1, tilladelse til at markedsføre produkter, der er importeret fra tredjelande, som ikke står på den liste, som er nævnt i stk. 4, forudsat at importøren fremlægger tilstrækkeligt bevis for, at betingelserne i stk. 3, litra a) og b), er opfyldt. Ophører betingelserne med at være opfyldt, inddrages tilladelsen straks. Tilladelserne udløber senest 24 måneder efter offentliggørelsen af den første liste over kontrolorganer og kontrolmyndigheder, som anerkendes i medfør af stk. 5. Det importerede produkt skal være omfattet af en kontrolattest udstedt af den myndighed eller det organ, der er blevet godkendt til udstedelse af kontrolattester af den kompetente myndighed i den medlemsstat, der har givet importtilladelsen. Attesten skal i originaleksemplar ledsage varen frem til den første modtagers bedrift; derefter skal importøren opbevare den, således at den i mindst to år kan stilles til rådighed for kontrolorganet og, i det relevante omfang, for kontrolmyndigheden.
Medlemsstaterne underretter de øvrige medlemsstater og Kommissionen om de tilladelser, de giver i henhold til dette stykke, og giver i den forbindelse oplysninger om de gældende produktionsnormer og kontrolforanstaltninger.
Efter anmodning fra en medlemsstat eller på Kommissionens initiativ behandler det udvalg, der er omhandlet i artikel 14, en tilladelse, som er givet i henhold til dette stykke. Viser det sig ved behandlingen, at betingelserne i stk. 3, litra a) og b), i nærværende artikel ikke er opfyldt, anmoder Kommissionen den medlemsstat, der har givet tilladelsen, om at inddrage den.
Tilladelser til at markedsføre produkter importeret fra tredjelande, som en kompetent myndighed i den pågældende medlemsstat har givet til en importør i medfør af dette stykke inden den 31. december 2006, forbliver gyldige indtil senest den 31. december 2007.
7. Kommissionen vedtager efter den procedure, der er nævnt i artikel 14, stk. 2, gennemførelsesbestemmelser til nærværende artikel, især vedrørende:
a)
de kriterier og procedurer, der skal følges med henblik på anerkendelse af tredjelande, kontrolorganer og kontrolmyndigheder, herunder offentliggørelse af lister over anerkendte tredjelande, kontrolorganer og kontrolmyndigheder, og
b)
den dokumentation, der er omhandlet i stk. 1, og den attest, der er nævnt i stk. 3, litra d), og stk. 6 i nærværende artikel, idet der tages hensyn til fordelene ved elektronisk udstedelse af attester, herunder en bedre beskyttelse mod svig.«
3)
Artikel 16, stk. 3, andet afsnit, udgår.
4)
I del C i bilag III foretages følgende ændringer:
a)
Første afsnit, andet led, affattes således:
»-
»første modtager«: fysisk eller juridisk person, jf. artikel 11, stk. 3, litra d), og artikel 11, stk. 6, til hvem sendingen leveres, og som modtager den med henblik på yderligere tilberedning og/eller markedsføring i Fællesskabet.«
b)
Punkt 5, første afsnit, affattes således:
»Kontrolorganet eller myndigheden skal kontrollere det lager- og finansregnskab, der er nævnt i del C, punkt 2, og den kontrolattest, der er nævnt i artikel 11, stk. 3, litra d), eller artikel 11, stk. 6, samt den i artikel 11, stk. 1, omhandlede dokumentation.«
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Den gælder fra den 1. januar 2007.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. december 2006.

Labels: 3
17
6